Απόφαση του Ευρωπαϊκού Κοινοβουλίου και του Συμβουλίου

της 19ης Μαΐου 2003

για την αναθεώρηση των δημοσιονομικών προοπτικών

(2003/430/ΕΚ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία, της 6ης Μαΐου 1999, μεταξύ Ευρωπαϊκού Κοινοβουλίου, Συμβουλίου και Επιτροπής, περί δημοσιονομικής πειθαρχίας και βελτίωσης της διαδικασίας του προϋπολογισμού(1), και ιδίως τα σημεία 19 έως 21,

την πρόταση της Επιτροπής(2),

Ενεργώντας κατά τη διαδικασία του άρθρου 272 παράγραφος 9 πέμπτο εδάφιο της συνθήκης(3),

Εκτιμώντας τα ακόλουθα:

(1) Το Ευρωπαϊκό Κοινοβούλιο και το Συμβούλιο αναπροσάρμοσαν από κοινού τις δημοσιονομικές προοπτικές ενόψει της διεύρυνσης(4), όπως προβλέπει το σημείο 25 της διοργανικής συμφωνίας, της 6ης Μαΐου 1999.

(2) Εν συνεχεία συμφώνησαν να εκδώσουν δήλωση σχετικά με το άρθρο 32 και το παράρτημα XV της πράξης προσχώρησης. Η δήλωση αυτή προβλέπει την αύξηση του ανωτάτου ορίου του τομέα 3 (εσωτερικές πολιτικές),

ΑΠΟΦΑΣΙΖOYN:

Άρθρο 1

Τα ετήσια ανώτατα όρια των πιστώσεων αναλήψεων υποχρεώσεων του τομέα 3 (εσωτερικές πολιτικές) των δημοσιονομικών προοπτικών, όπως αυτά αναπροσαρμόσθηκαν δυνάμει του σημείου 25 της διοργανικής συμφωνίας της 6ης Μαΐου 1999, αυξάνονται κατά τα κατωτέρω ποσά, τα οποία αναγράφονται σε εκατομμύρια ευρώ και σε τιμές 1999.

>ΘΕΣΗ ΠΙΝΑΚΑ>

Άρθρο 2

1. Οι δημοσιονομικές προοπτικές που προκύπτουν για τη διευρυμένη Ευρωπαϊκή Ένωση των 25 μελών (εξαιρουμένων των δημοσιονομικών συνεπειών της πολιτικής διευθέτησης του ζητήματος της Κύπρου), εμφαίνονται, σε τιμές 1999, στον πίνακα 1 Α, ο οποίος προσαρτάται στην παρούσα απόφαση.

Εφόσον επιτευχθεί πολιτική διευθέτηση του ζητήματος της Κύπρου, ισχύουν για τη διευρυμένη Ευρωπαϊκή Ένωση των 25 μελών οι δημοσιονομικές προοπτικές που εμφαίνονται, σε τιμές 1999, στον πίνακα 1 Β.

2. Οι αντίστοιχες δημοσιονομικές προοπτικές που προκύπτουν από την τεχνική προσαρμογή για το 2004, σύμφωνα με τις μεταβολές του ακαθάριστου εθνικού προϊόντος (ΑΕΠ) και των τιμών, εμφαίνονται στους πίνακες 2 Α και 2 Β, οι οποίοι προσαρτώνται στην παρούσα απόφαση.

Βρυξέλλες, 19 Μαΐου 2003.

Για το Ευρωπαϊκό Κοινοβούλιο

Ο Πρόεδρος

P. Cox

Για το Συμβούλιο

Ο Πρόεδρος

Γ. Παπανδρέου

(1) ΕΕ C 172 της 18.6.1999, σ. 1.

(2) Δεν έχει ακόμη δημοσιευθεί στην Επίσημη Εφημερίδα.

(3) Απόφαση του Ευρωπαϊκού Κοινοβουλίου, της 9ης Απριλίου 2003 και απόφαση του Συμβουλίου, της 14ης Απριλίου 2003.

(4) ΕΕ L 147 της 14.6.2003, σ. 25.

ΠΑΡΑΡΤΗΜΑ I

Πίνακας 1α: Δημοσιονομικές προοπτικές (ΕΕ-25) αναπροσαρμοσμένες για τη διεύρυνση σε τιμές 1999

>ΘΕΣΗ ΠΙΝΑΚΑ>

Πίνακας 1β: Δημοσιονομικές προοπτικές (ΕΕ-25) αναπροσαρμοσμένες για τη διεύρυνση σε τιμές 1999

(συμπεριλαμβάνονται οι επιπτώσεις στον προϋπολογισμό της εξεύρεσης πολιτικής λύσης στην Κύπρο)

>ΘΕΣΗ ΠΙΝΑΚΑ>

Πίνακας 2α: Δημοσιονομικές προοπτικές (ΕΕ-25) αναπροσαρμοσμένες για τη διεύρυνση σε τιμές 2004

>ΘΕΣΗ ΠΙΝΑΚΑ>

Πίνακας 2β: Δημοσιονομικές προοπτικές (ΕΕ-25) αναπροσαρμοσμένες για τη διεύρυνση σε τιμές 2004

(συμπεριλαμβάνονται οι επιπτώσεις στον προϋπολογισμό της εξεύρεσης πολιτικής λύσης στην Κύπρο)

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

Δήλωση επί του άρθρου 32 και του παραρτήματος XV της συνθήκης προσχώρησης

1. Οι αντιπρόσωποι των κυβερνήσεων των κρατών μελών που συνέρχονται στο πλαίσιο του Συμβουλίου δηλώνουν ότι τα επί πλέον ποσά θα αναφέρονται στο παράρτημα XV της συνθήκης προσχώρησης, με την επιφύλαξη των δικαιωμάτων του Ευρωπαϊκού Κοινοβουλίου και των εξουσιών και των προνομίων της αρμόδιας για τον προϋπολογισμό αρχής που έχουν εκχωρηθεί από το άρθρο 272 της συνθήκης ΕΚ και τις σχετικές διατάξεις της διοργανικής συμφωνίας, της 6ης Μαΐου 1999, περί δημοσιονομικής πειθαρχίας και βελτίωσης της διαδικασίας του προϋπολογισμού, και ιδίως τα σημεία 15, 19 έως 21 και 24, και τις διαπραγματεύσεις για τις μελλοντικές δημοσιονομικές προοπτικές.

2. Το Ευρωπαϊκό Κοινοβούλιο και το Συμβούλιο συμφωνούν να αναπροσαρμόσουν τις δημοσιονομικές προοπτικές για το 2004, 2005 και 2006 λόγω της διεύρυνσης, σύμφωνα με το σημείο 25 της διοργανικής συμφωνίας, όπως προτείνει η Επιτροπή(1).

3. Επί πλέον, το Ευρωπαϊκό Κοινοβούλιο και το Συμβούλιο συμφωνούν για την αναθεώρηση των δημοσιονομικών προοπτικών αυξάνοντας το ανώτατο όριο της κατηγορίας 3, μετά την αναπροσαρμογή βάσει του σημείου 25 της διοργανικής συμφωνίας, κατά 480 εκατ. ευρώ για την περίοδο 2004-2006, δηλ. 50 εκατ. ευρώ το 2004, 190 εκατ. ευρώ το 2005, 240 εκατ. ευρώ το 2006, σύμφωνα με τα σημεία 19 έως 21 της διοργανικής συμφωνίας. Η Επιτροπή θα υποβάλει τις κατάλληλες προτάσεις με στόχο την έγκρισή τους πριν τις 9 Απριλίου 2003.

4. Συμφωνούν επίσης, όπως πρότεινε η Επιτροπή να μεταφερθεί η χρηματοδοτική βοήθεια προς την Τουρκία από την κατηγορία 4 στην κατηγορία 7 και να τροποποιηθεί ο τίτλος ως εξής: "Προενταξιακή στρατηγική". Συνεπώς, η κατηγορία 7 θα περιλαμβάνει δαπάνες για τη Βουλγαρία και τη Ρουμανία, και την Τουρκία, ως υποψήφια προς ένταξη χώρα(2).

5. Μετά την έγκρισή τους, τα αναπροσαρμοσμένα ανώτατα όρια των δημοσιονομικών προοπτικών θα ισχύουν για όλα τα κράτη μέλη, χωρίς διακρίσεις υπό μορφή καθορισμού υποορίων που θα ισχύουν για τα νέα κράτη μέλη.

6. Συμφωνούν επίσης να αναθεωρήσουν (μέχρι το πέρας της διαδικασίας του προϋπολογισμού για το 2004), με βάση τη διαδικασία συναπόφασης, τα ποσά αναφοράς των συναποφασισθέντων προγραμμάτων, εντός των πλαισίων των ανωτάτων ορίων που απορρέουν από την ανωτέρω αναπροσαρμογή και αναθεώρηση των δημοσιονομικών προοπτικών.

7. Το προσχέδιο προϋπολογισμού για το 2004 που θα υποβάλει η Επιτροπή, θα καλύπτει όλα τα σημερινά και υπό προσχώρηση κράτη, ούτως ώστε η διαδικασία του προϋπολογισμού να οδηγήσει σε συμφωνία επί όλων των σχετικών πιστώσεων για τη διευρυμένη Ένωση.

8. Σύμφωνα με το άρθρο 28 του σχεδίου συνθήκης προσχώρησης, ο προϋπολογισμός του 2004 "προσαρμόζεται προκειμένου να ληφθεί υπόψη η προσχώρηση των νέων κρατών μελών δια τροποποιηθέντος προϋπολογισμού που αρχίζει να παράγει αποτελέσματα την 1η Μαΐου 2004".

9. Το Ευρωπαϊκό Κοινοβούλιο, το Συμβούλιο και η Επιτροπή υπενθυμίζουν τη σημασία της διοργανικής συμφωνίας, της 6ης Μαΐου 1999, στη λειτουργία των διαδικασιών του προϋπολογισμού, διαδικασία που μπορεί να λειτουργήσει μόνον αν όλα τα όργανα συμμορφωθούν πλήρως προς αυτήν.

(1) COM(2003) 70.

(2) Το Ευρωπαϊκό Κοινοβούλιο και το Συμβούλιο μπορούν, κατόπιν προτάσεως της Επιτροπής, να αποφασίσουν τη συμπερίληψη περαιτέρω υποψηφίων προς ένταξη χωρών στην κατηγορία 7.